Stjórnvöld í Indónesíu vilja friðarviðræður við uppreisnarmenn í Aceh
Stjórnvöld í Indónesíu vonast eftir því að taka upp friðarviðræður við uppreisnarmenn í Aceh-héraði í þessum mánuði. Verði af viðræðunum yrðu það fyrstu friðarviðræðurnar milli þessara aðila frá því að vopnahlé var rofið árið 2003, að sögn Hasan Wirayuda, utanríkisráðherra landsins.
Wirayuda segir að óformleg samskipti milli GAM-hreyfingar uppreisnarmanna í Aceh og stjórnvalda hafi átt sér stað. Uppreisnarmenn hafa barist fyrir sjálfstæði héraðsins í nærri þrjá áratugi.
Fylkingarnar tvær féllust á formlegt vopnahlé í kjölfar náttúruhamfaranna á annan jóladag til að auðvelda dreifingu hjálpargagna í héraðinu, þar sem um 115 þúsund manns létust og 800 þúsund misstu heimili sín.
Viðræðurnar nú myndu miða að því að "styrkja það heiðursmannasamkomulag sem er nú meira eða minna í gildi í Aceh," sagði Wirayuda en fylkingarnar hafa sakað hvor aðra um að brjóta vopnahléið.
Enn á eftir að ákveða stað og stund fyrir viðræðurnar en stefnt er að því að þær fari fram í lok mánaðarins.
Abdullah Zaini, talsmaður uppreisnarmanna, vildi ekki tjá sig um viðræðutilboðið, sagði hreyfinguna ekki þekkja smáatriði áætlunarinnar en sagði hana þó frekar vilja að viðræðurnar færu fram utan við Indónesíu.
Stjórnvöld í Indónesíu vonast eftir því að taka upp friðarviðræður við uppreisnarmenn í Aceh-héraði í þessum mánuði.
Verði af viðræðunum yrðu það fyrstu friðarviðræðurnar milli þessara aðila frá því að vopnahlé var rofið árið 2003, að sögn Hasan Wirayuda, utanríkisráðherra landsins.
Enn á eftir að ákveða stað og stund fyrir viðræðurnar en stefnt er að því að þær fari fram í lok mánaðarins.
Abdullah Zaini, talsmaður uppreisnarmanna, vildi ekki tjá sig um viðræðutilboðið.